title: Препоръка на Съвета от 5 декември 2017 година с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния

text:
               20.12.2017

               BG

               Официален вестник на Европейския съюз

               C 439/1

         ПРЕПОРЪКА НА СЪВЕТА
   от 5 декември 2017 година
   с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния
   (2017/C 439/01)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
   като взе предвид препоръката на Европейската комисия,
   като има предвид, че:

               (1)

               На 16 юни 2017 г. Съветът реши, в съответствие с член 121, параграф 4 от Договора за функционирането на Европейския съюз („ДФЕС“), че в Румъния се наблюдава значително отклонение от плана за корекции за постигане на средносрочната бюджетна цел и издаде препоръка за това Румъния да предприеме необходимите мерки, за да гарантира, че номиналният темп на растеж на нетните първични държавни разходи (2) не надвишава 3,3 % през 2017 г., което съответства на годишна корекция на структурното салдо от 0,5 % от БВП (3). На Румъния беше препоръчано да използва всички извънредни приходи за намаляване на дефицита, като в същото време мерките за бюджетна консолидация следва да гарантират трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 октомври 2017 г., в който Румъния да докладва относно действията, предприети в отговор на препоръката.

               (2)

               На 11 юли 2017 г. Съветът препоръча на Румъния през 2017 г. да гарантира спазването на Препоръката на Съвета (4) от 16 юни 2017 г. с оглед коригиране на значителното отклонение от плана за корекции за постигане на средносрочната бюджетна цел. За 2018 г. на Румъния беше препоръчано да постигне значителна фискална корекция в съответствие с изискванията на предпазните мерки на Пакта за стабилност и растеж, с цел допълнително да се доближи до своята средносрочнаа бюджетна цел за структурен дефицит от 1 % от БВП. Според общоприетата корекционна матрица съгласно Пакта за стабилност и растеж тази корекция означава изискване за номинален темп на растеж на нетните първични държавни разходи, който не превишава 4,3 % през 2018 г. Това ще съответства на структурна корекция от 0,5 % от БВП.

               (3)

               На 26 и 27 септември 2017 г. Комисията предприе мисия за засилено наблюдение в Румъния с цел да извърши мониторинг на място съгласно член -11, параграф 2 от Регламент (ЕО) № 1466/97. Комисията докладва за констатациите си на Съвета на 24 октомври 2017 г. и ги направи публично достояние, след като изпрати предварителните си заключения на румънските органи.

               (4)

               На 13 октомври 2017 г. румънските органи предоставиха доклада за ефективни действия в отговор на препоръката на Съвета от 16 юни 2017 г. Като се има предвид информацията, предоставена от румънските органи в доклада им за предприетите действия, и цялостната оценка въз основа на прогнозата от есента на 2017 г., Съвета на 5 декември 2017 г. (5) стигна до заключението, че Румъния не е предприела ефективни действия в отговор на препоръката на Съвета от 16 юни 2017 г.

               (5)

               Румъния провежда проциклична фискална политика в контекст на висок икономически растеж и положителната разлика между фактическия и потенциалния БВП. Структурното салдо на Румъния през 2017 г. се оценява на 2,3 % от БВП, което е далеч от нейната средносрочна бюджетна цел. Поради това, и на фона на липсата на ефективни действия от страна на Румъния, еуместное до тази държава членка да бъде отправена преразгледана препоръка съгласно член 121, параграф 4 от ДФЕС относно подходящите мерки, които трябва да бъдат предприети.

               (6)

               Според прогнозите за разликата между фактическия и потенциалния БВП в прогнозата на Комисията от есента на 2017 г. Румъния ще се намира в нормална икономическа ситуация през 2017 и 2018 г. Съотношението на консолидирания държавен дълг към БВП на Румъния е под прага от 60 % от БВП. Изискваната минимална структурна корекция, предвидена в Регламент (ЕО) № 1466/97 и общоприетата матрица на корекциите съгласно Пакта за стабилност и растеж, в която са отчетени преобладаващите икономически условия и евентуални опасения във връзка с устойчивостта, възлиза на 0,5 % от БВП.

               (7)

               Комисията предвижда структурният дефицит на Румъния да нарасне с 1,1 % от БВП през 2017 г., докато в препоръката на Съвета от 16 юни 2017 г. се съдържа изискване за понижение в структурно изражение на излишъка в размер на най-малко 0,5 % от БВП. Освен това се очаква през 2017 г. Румъния да остане на референтната стойност за дефицита в Договора от 3 % от БВП и на основата на прогнозата на Комисията от есента на 2017 г. се предвижда страната да се отклони от тази референтна стойностсъс значителен марж през 2018 г.

               (8)

               Допълнителна корекция, необходима за да върне Румъния обратно към адекватен план за корекция след отклоненията през 2016 и 2017 г., следва да допълни корекцията от 0,5 % от БВП, препоръчана от Съвета на 11 юли 2017 г. Допълнителната корекция от 0,3 % от БВП изглежда целесъобразна предвид мащаба на наблюдаваното значително отклонение от препоръчания план за корекция към средносрочната бюджетна цел и тя ще ускори корекцията в посока към постигането на средносрочната бюджетна цел. Изискваното подобрение на структурното салдо с 0,8 % от БВП през 2018 г. съответства на номинален темп на растеж на нетните първични държавни разходи, ненадвишаващ 3,3 % през 2018 г.

               (9)

               Според прогнозата на Комисията от есента на 2017 г. се очаква допълнително влошаване на структурното салдо с 1 % от БВП през 2018 г. Поради това структурно подобрение от 0,8 % от БВП през 2018 г. съответства на необходимост да се предприемат мерки с общ структурен резултат от 1,8 % от БВП в сравнение с настоящия основен сценарий за 2018 г. съгласно прогнозата на Комисията от есента на 2017 г.

               (10)

               Съгласно прогнозата на Комисията от есента на 2017 г. бюджетният дефицит ще възлиза на 3,9 % от БВП през 2018 г., което е над референтната стойност от 3 % от БВП по Договора. Изискваната структурна корекция от 0,8 % от БВП в сравнение с прогнозния резултат за 2017 г. ще гарантира също така, че през 2018 г. Румъния ще спази с марж прага от 3 % от БВП за дефицита по консолидирания държавен бюджет.

               (11)

               Изискванията за 2018 г., заложени в настоящата препоръка, отменят съответните елементи, определени във фискалната препоръката, съдържаща се в препоръката на Съвета към Румъния от 11 юли 2017 г.

               (12)

               Румъния следва да докладва на Съвета относно мерките, предприети в отговор на настоящата препоръка, в срок до 15 април 2018 г., евентуално като част от своята програма за конвергенция, подадена съгласно член 7 от Регламент (ЕО) № 1466/97.

               (13)

               Целесъобразно е настоящата препоръка да се оповести публично,

         ПРЕПОРЪЧВА НА РУМЪНИЯ:

               1.

               да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2018 г., което съответства на годишна корекция на структурното салдо от поне 0,8 % от БВП през 2018 г., като по този начин страната застава на подходящ път на корекции за постигане на средносрочната бюджетна цел;

               2.

               да използва всички извънредни приходи за намаляване на дефицита; мерките за бюджетна консолидация следва да гарантират трайно подобрение на структурното салдо по консолидирания държавен бюджет, като същевременно подкрепят растежа.

               3.

               да докладва на Съвета до 15 април 2018 г. за предприетите действия в отговор на настоящата препоръка.

      Адресат на настоящата препоръка е Румъния.
      Съставено в Брюксел на 5 декември 2017 година.

            За Съвета

         T. TÕNISTE

            Председател

      (1)  ОВ L 209, 2.8.1997 г., стр. 1.

      (2)  Нетните държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите или предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

      (3)  Препоръка на Съвета от 16 юни 2017 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 216, 6.7.2017 г., стр. 1).

      (4)  Препоръка на Съвета от 11 юли 2017 г. относно националната програма за реформи на Румъния за 2017 г. и съдържаща становище на Съвета относно програмата за конвергенция на Румъния за 2017 г. (ОВ C 261, 9.8.2017 г., стр. 98).

      (5)  Решение (ЕС) 2017/2389 на Съвета от 5 декември 2017 г. с което се констатира, че Румъния не е предприела ефективни действия в отговор на препоръката на Съвета от 16 юни 2017 г. (ОВ L 340, 20.12.2017 г., стр. 49).


title: Препоръка на Европейската централна банка от 15 декември 2017 година до Съвета на Европейския съюз относно външните одитори на Европейската централна банка (ЕЦБ/2017/42)

text:
               23.12.2017

               BG

               Официален вестник на Европейския съюз

               C 444/1

         ПРЕПОРЪКА НА ЕВРОПЕЙСКАТА ЦЕНТРАЛНА БАНКА
   от 15 декември 2017 година
   до Съвета на Европейския съюз относно външните одитори на Европейската централна банка
   (ЕЦБ/2017/42)
   (2017/C 444/01)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз,
   като взе предвид Устава на Европейската система на централните банки и на Европейската централна банка, и по-специално член 27.1 от него,
   като има предвид, че:

               (1)

               Отчетите на Европейската централна банка (ЕЦБ) и на националните централни банки на държавите членки, чиято парична единица е еврото, се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

               (2)

               Мандатът на сегашните външни одитори на ЕЦБ — Ernst & Young GmbH Wirtschaftsprüfungsgesellschaft — ще изтече след одита за финансовата 2017 година. Поради това е необходимо да се назначат външни одитори за периода, започващ от финансовата 2018 година.

               (3)

               ЕЦБ избра Baker Tilly GmbH & Co. KG Wirtschaftsprüfungsgesellschaft за свои външни одитори за финансовите години от 2018 до 2022 с възможността мандатът им да бъде удължен с до две допълнителни финансови години (т.е. до 2023 или до 2024),

         ПРИЕ НАСТОЯЩАТА ПРЕПОРЪКА:
   Препоръчва се назначаването на Baker Tilly GmbH & Co. KG Wirtschaftsprüfungsgesellschaft за външни одитори на ЕЦБ за финансовите години от 2018 до 2022 с възможността мандатът им да бъде удължен с до две допълнителни финансови години (т.е. до 2023 или до 2024).

      Съставено във Франкфурт на Майн на 15 декември 2017 година.

            Председател на ЕЦБ

         Mario DRAGHI


title: Препоръка на Европейския съвет за системен риск от 8 януари 2018 година за изменение на Препоръка ЕССР/2015/2 относно оценката на трансграничните ефекти и доброволната реципрочност за мерките на макропруденциалната политика (ECCP/2018/1)

text:
               3.2.2018

               BG

               Официален вестник на Европейския съюз

               C 41/1

         ПРЕПОРЪКА НА ЕВРОПЕЙСКИЯ СЪВЕТ ЗА СИСТЕМЕН РИСК
   от 8 януари 2018 година
   за изменение на Препоръка ЕССР/2015/2 относно оценката на трансграничните ефекти и доброволната реципрочност за мерките на макропруденциалната политика
   (ECCP/2018/1)
   (2018/C 41/01)
   ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
   като взе предвид Договора за функционирането на Европейския съюз,
   като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1), и по-специално член 3 и членове 16—18 от него,
   като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (2), и по-специално член 458, параграф 8 от него,
   като взе предвид Решение ЕССР/2011/1 на Европейския съвет за системен риск от 20 януари 2011 г. за приемане на процедурен правилник на Европейския съвет за системен риск (3), и по-специално членове 18—20 от него,
   като има предвид, че:

               (1)

               С оглед на осигуряването на ефективността и последователността на макропруденциалната политика отговорните за нея лица трябва да отдадат дължимото внимание на трансграничните ефекти от мерките на макропруденциалната политика, приети от отделните държави членки, и когато е необходимо — да приемат подходящи реципрочни мерки на макропруденциалната политика за справяне с тези ефекти.

               (2)

               Рамката на доброволната реципрочност за мерките на макропруденциалната политика, изложена в Препоръка ЕССР/2015/2 на Европейския съвет за системен риск (4), има за цел да гарантира, че спрямо всички основани на експозиции мерки на макропруденциалната политика, активирани в една държава членка, е приложена реципрочност в другите държави членки.

               (3)

               Препоръка ЕССР/2017/4 на Европейския съвет за системен риск (5) позволява на съответния активиращ орган да предложи максимален праг на същественост на равнището на доставчика на финансови услуги, когато поиска реципрочност. Постоянният оценяващ екип на Европейския съвет за системен риск (ЕССР), създаден съгласно Решение ЕССР/2015/4 на Европейския съвет за системен риск (6), може да препоръча различен праг, ако се счете за необходимо.

               (4)

               От 1 януари 2018 г., по отношение на кредитни институции, получили лиценз във Финландия и използващи вътрешнорейтинговия подход (ВРП) за изчисляване на регулаторните капиталови изисквания, съгласно член 458, параграф 2, буква г), подточка vi) от Регламент (ЕС) № 575/2013, се прилага на консолидирана основа специфична за институцията долна граница в размер на 15 % за средното рисково тегло по отношение на жилищни ипотечни кредити, обезпечени с жилища във Финландия.

               (5)

               След уведомяване на ЕССР съгласно член 458, параграф 8 от Регламент (ЕС) № 575/2013 Генералният съвет на ЕССР реши да включи тази мярка в списъка с мерките на макропруденциалната политика, за които се препоръчва да бъде приложена реципрочност съгласно Препоръка ЕССР/2015/2.

               (6)

               На 28 май 2017 г. изтече белгийската мярка по отношение на ипотечни кредитни експозиции, приета съгласно член 458, параграф 8 от Регламент (ЕС) № 575/2013, която беше добавена към списъка с макропруденциални мерки, за които се препоръчва да бъде приложена реципрочност съгласно Препоръка ЕССР/2016/3 на Европейския съвет за системен риск (7). На 21 ноември 2017 г. Nationale Bank van België/Banque nationale de Belgique обяви намерението за въвеждане на нова макропруденциална мярка, насочена към ипотечни кредитни експозиции, в съответствие с процедурата, предвидена в член 458 от Регламент (ЕС) № 575/2013.

               (7)

               Следователно Препоръка ЕССР/2015/2 трябва да бъде съответно изменена,

         ПРИЕ НАСТОЯЩАТА ПРЕПОРЪКА:

      ИЗМЕНЕНИЯ

   Препоръка ЕССР/2015/2 се изменя, както следва:

               1.

               Раздел 1, подпрепоръка В, параграф 1 се заменя със следното:

                           „1.

                           На съответните органи се препоръчва да прилагат реципрочни мерки спрямо мерките на макропруденциалната политика, приети от други съответни органи, за които ЕССР е препоръчал реципрочност. Препоръчва се да бъде прилагана реципрочност спрямо следните мерки, допълнително описани в приложението:
                           Естония:

                                       —

                                       ниво на буфер за системен риск в размер на 1 процент, приложим съгласно член 133 от Директива 2013/36/ЕС, спрямо местните експозиции на всички кредитни институции, лицензирани в Естония;

                                 Финландия:

                                       —

                                       долна граница в размер на 15 % за средното рисково тегло по отношение на жилищни ипотечни кредити, обезпечени с жилища във Финландия, приложена в съответствие с член 458, параграф 2, буква г), подточка vi) от Регламент (ЕС) № 575/2013 по отношение на кредитни институции, получили лиценз във Финландия и използващи вътрешнорейтинговия подход (ВРП) за изчисляване на регулаторните капиталови изисквания.“;

               2.

               Приложението се заменя с приложението към настоящата препоръка.

      Съставено във Франкфурт на Майн на 8 януари 2018 година.

         Francesco MAZZAFERRO

            Ръководител на секретариата на ЕССР от името на Генералния съвет на ЕССР

      (1)  ОВ L 331, 15.12.2010 г., стр. 1.

      (2)  ОВ L 176, 27.6.2013 г., стр. 1.

      (3)  ОВ C 58, 24.2.2011 г., стр. 4.

      (4)  Препоръка ЕССР/2015/2 на Европейския съвет за системен риск от 15 декември 2015 г. относно оценката на трансграничните ефекти и доброволната реципрочност за мерките на макропруденциалната политика (ОВ C 97, 12.3.2016 г., стр. 9).

      (5)  Препоръка ЕССР/2017/4 на Европейския съвет за системен риск от 20 октомври 2017 г. за изменение на Препоръка ЕССР/2015/2 относно оценката на трансграничните ефекти и доброволната реципрочност за мерките на макропруденциалната политика (ОВ C 431, 15.12.2017 г., стр. 1).

      (6)  Решение ЕССР/2015/4 на Европейския съвет за системен риск от 16 декември 2015 г. относно рамката за координиране във връзка с уведомленията за националните мерки на макропруденциалната политика от съответните органи, издаването на становища и препоръки от ЕССР и за отмяна на Решение ЕССР/2014/2 (ОВ C 97, 12.3.2016 г., стр. 28).

      (7)  Препоръка ЕССР/2016/3 на Европейския съвет за системен риск от 24 март 2016 г. за изменение на Препоръка ЕССР/2015/2 относно оценката на трансграничните ефекти и доброволната реципрочност за мерките на макропруденциалната политика (ОВ C 153, 29.4.2016 г., стр. 1).

      ПРИЛОЖЕНИЕ

            „ПРИЛОЖЕНИЕ

               Естония

                  Ниво на буфер за системен риск от 1 процент, приложим съгласно член 133 от Директива 2013/36/ЕС, спрямо местните експозиции на всички кредитни институции, лицензирани в Естония

            I.   Описание на мярката

                        1.

                        Естонската мярка представлява ниво на буфер за системен риск от 1 процент, приложим съгласно член 133 от Директива 2013/36/ЕС, спрямо местните експозиции на всички кредитни институции, лицензирани в Естония.

                  II.   Реципрочност

                        2.

                        Когато държавите членки са приложили член 134 от Директива 2013/36/ЕС в националното си право, се препоръчва на съответните органи да прилагат реципрочност спрямо естонската мярка за експозиции, разположени в Естония, на вътрешно лицензирани институции в съответствие с член 134, параграф 1 от Директива 2013/36/ЕС. За целите на настоящия параграф се прилага срокът, посочен в подпрепоръка В, параграф 3.

                        3.

                        Когато държавите членки не са приложили член 134 от Директива 2013/36/ЕС в националното си право, се препоръчва на съответните органи да приложат реципрочност спрямо естонската мярка за експозиции, разположени в Естония, на вътрешно лицензирани институции в съответствие с подпрепоръка В, параграф 2. На съответните органи се препоръчва да приемат еквивалентната мярка в рамките на шест месеца.

               Финландия

                  Специфична за кредитната институция долна граница в размер на 15 % за средното рисково тегло по отношение на кредити, обезпечени с ипотеки върху жилища във Финландия, приложима към кредитни институции, използващи вътрешнорейтинговия подход (ВРП) (наричани по-долу „кредитни институции с ВРП“), приложена съгласно член 458, параграф 2, буква г), подточка vi) от Регламент (ЕС) № 575/2013.

            I.   Описание на мярката

                        1.

                        Финландската мярка, приложена в съответствие с член 458, параграф 2, буква г), подточка vi) от Регламент (ЕС) № 575/2013, се състои от специфична за кредитната институция долна граница в размер на 15 % на средното рисково тегло за кредитни институции с ВРП на равнище портфейл по отношение на жилищни ипотечни кредити, обезпечени с жилища във Финландия.

                        2.

                        Мярката е допълнена с праг на същественост от 1 милиард евро експозиция на пазара на жилищни ипотечни кредити във Финландия за регулиране на потенциалното прилагане на принципа de minimis от държавите членки, прилагащи реципрочност.

                  II.   Реципрочност

                        3.

                        В съответствие с член 458, параграф 5 от Регламент (ЕС) № 575/2013 на съответните органи на засегнатите държави членки се препоръчва да прилагат реципрочност спрямо финландската мярка и да я прилагат по отношение на портфейли на кредитни институции с ВРП от ипотечни кредити на дребно, обезпечени с жилища във Финландия, отпуснати от вътрешно лицензирани клонове, установени във Финландия. За целите на настоящия параграф се прилага срокът, посочен в подпрепоръка В, параграф 3.

                        4.

                        На съответните органи също така се препоръчва да прилагат реципрочност спрямо финландската мярка и да я прилагат по отношение на портфейли на кредитни институции с ВРП от ипотечни кредити на дребно, обезпечени с жилища във Финландия, отпуснати пряко презгранично от кредитни институции, установени в съответните им юрисдикции. За целите на настоящия параграф се прилага срокът, посочен в подпрепоръка В, параграф 3.

                        5.

                        В съответствие с подпрепоръка В, параграф 2 се препоръчва на съответните органи да прилагат след консултация с ЕССР мярка на макропруденциална политика на разположение в юрисдикцията им, която има ефект, най-близък до този на горепосочената реципрочност, включително като приемат надзорни мерки и правомощия, посочени в дял VII, глава 2, раздел IV от Директива 2013/36/ЕС. На съответните органи се препоръчва да приемат еквивалентната мярка в рамките на четири месеца.

                        6.

                        Когато не съществуват кредитни институции с ВРП, получили разрешение в други засегнати държави членки с клонове, установени във Финландия или предоставящи финансови услуги пряко във Финландия, които имат експозиции в размер на 1 милиард евро или повече на финландския ипотечен пазар, съответните органи на засегнатите държави членки могат да решат да не прилагат реципрочност съгласно предвиденото в раздел 2.2.1 от Препоръка ЕССР/2015/2. В този случай съответните органи следва да наблюдават съществеността на експозициите и им се препоръчва да прилагат реципрочност, когато кредитна институция с ВРП надхвърля прага от 1 милиард евро.

                  III.   Праг на същественост

                        7.

                        В съответствие с раздел 2.2.1 от Препоръка ЕССР/2015/2 съответните органи на засегнатата държава членка могат да освободят отделни кредитни институции с ВРП с несъществени портфейли от ипотечни кредити на дребно, обезпечени с жилища във Финландия, под прага на същественост от 1 милиард евро. В този случай съответните органи следва да наблюдават съществеността на експозициите и им се препоръчва да прилагат реципрочност, когато някоя кредитна институция с ВРП надхвърли прага от 1 милиард евро.“


title: Препоръка (ЕС) 2018/234 на Комисията от 14 февруари 2018 година за засилване на европейския характер и ефикасността на провеждането на изборите за Европейски парламент през 2019 г.

text:
               17.2.2018

               BG

               Официален вестник на Европейския съюз

               L 45/40

         ПРЕПОРЪКА (ЕС) 2018/234 НА КОМИСИЯТА
   от 14 февруари 2018 година
   за засилване на европейския характер и ефикасността на провеждането на изборите за Европейски парламент през 2019 г.
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 292 от него,
   като има предвид, че:

               (1)

               Член 10, параграф 2 от Договора за Европейския съюз гласи, че в рамките на Съюза гражданите се представляват пряко в Европейския парламент.

               (2)

               Член 10, параграф 3 от Договора за Европейския съюз гласи, че всеки гражданин има право да участва в демократичния живот на Съюза, както и че решенията се вземат възможно най-открито и възможно най-близо до гражданите.

               (3)

               Член 17, параграф 7 от Договора за Европейския съюз гласи, че Европейският съвет трябва да вземе предвид изборите за Европейски парламент, когато предлага кандидат за длъжността председател на Европейската комисия.

               (4)

               За да се засилят допълнително европейският характер и ефикасността на провеждането на изборите за Европейски парламент, е необходимо своевременно преди изборите, които ще бъдат проведени през 2019 г., да се актуализират и допълнят някои елементи от Препоръка 2013/142/ЕС на Комисията (1).

               (5)

               Засилването на демократичната легитимност на ЕС и осигуряването на участието на гражданите в политическия живот на европейско равнище са от съществено значение. Гражданите биха гласували на изборите за Европейски парламент с по-голяма готовност, ако бяха по-добре запознати с въздействието на политиките на ЕС върху тяхното ежедневие и ако вярват, че могат да изразят мнението си относно най-важните решения, които взема Съюзът, като например избора на ръководителите на институциите на ЕС и определянето на приоритети за бъдещето на Съюза.

               (6)

               Необходимостта от засилване на отчетността и прозрачността засяга също Комисията. Тя преразгледа Кодекса за поведение на членовете на Комисията (2). Новият кодекс дава възможност на членовете на Комисията да се кандидатират на избори за Европейски парламент, без да се налага да вземат отпуск. Съответните правила на Рамковото споразумение за отношенията между Европейския парламент и Европейската комисия бяха изменени, за да бъде отчетена тази промяна (3).

               (7)

               Политиките, определени на европейско равнище, имат пряко въздействие върху ежедневието на гражданите и се усещат на местно равнище. Гражданите трябва да знаят какъв е залогът на европейско равнище, за да направят своя избор при изборите за Европейски парламент. Диалогът с гражданите по европейски въпроси насърчава демократичното участие на гражданите в изготвянето на политиките на ЕС. От януари 2015 г. настоящата Комисия проведе 478 диалога с граждани във всички държави членки, включително в сътрудничество с институционални партньори, като Европейския парламент, националните парламенти, Комитета на регионите и Европейския икономически и социален комитет. Между февруари 2018 г. и 9 май 2019 г. Комисията ще организира или ще съдейства за организирането на още около 500 диалога в сътрудничество с държавите членки, регионалните и местните органи, както и Европейския парламент и други европейски институции.

               (8)

               Няколко държави членки изразиха готовността си да участват в широки публични дебати за бъдещето на Европа, като такива диалози на национално равнище вече са в ход в редица държави членки. Чрез диалог с гражданите в цяла Европа и провеждането на информационни прояви, организирани съобразно със съответните им политически структури и практики, държавите членки могат да допринесат за повишаване на осведомеността на гражданите относно значението на техния глас при определянето на това коя визия ще доведе до най-голям напредък в европейския проект. Подобни прояви следва да се проведат в периода между срещата на лидерите на 23 февруари 2018 г. и срещата на върха в Сибиу на 9 май 2019 г., малко преди изборите за Европейски парламент, когато се очаква държавните и правителствените ръководители да формулират заключения относно следващите стъпки за Съюза.

               (9)

               Европейските политически партии играят ключова роля за формирането на европейско политическо съзнание, за насърчаването на участието на избирателите и за изразяването на волята на гражданите на Съюза. Тази роля може да бъде засилена, ако през следващите месеци европейските политически партии влязат в диалог с принадлежащите към тях национални партии и гражданското общество и повишат осведомеността за възможностите за избор по отношение на бъдещето на Европа и интересите на гражданите, които те представляват.

               (10)

               Системата на водещи кандидати за председател на Комисията (т.нар. „Spitzenkandidaten“) беше въведена за първи път на изборите за Европейски парламент през 2014 г.

               (11)

               Този процес спомогна за засилване на ефективността на Съюза и на неговата демократична легитимност, почиваща на двата стълба на пряко представителство на гражданите в Европейския парламент и тяхното непряко представителство от страна на правителствата на държавите членки в Европейския съвет и в Съвета. Той спомогна също така да се засили отчетността на Комисията, в съответствие с член 17, параграф 7 от Договора за Европейския съюз. Този процес следва да бъде продължен и усъвършенстван с оглед на изборите за Европейски парламент през 2019 г.

               (12)

               Европейските и националните политически партии следва да обявят доста преди началото на предизборната кампания, в идеалния случай до края на 2018 г., кандидата за председател на Комисията, когото подкрепят, и в идеалния случай до началото на 2019 г. — програмата на кандидата. Така ще се осигури по-голяма прозрачност на връзката между индивидуалния глас на гражданин на Съюза за дадена политическа партия в изборите за Европейски парламент, подкрепяния от тази партия кандидат за председател на Комисията и неговата визия за бъдещето на Европа.

               (13)

               Като избират своите водещи кандидати по открит, приобщаващ и прозрачен начин, например чрез първични избори, европейските политически партии и членуващите в тях национални партии допълнително ще подсилят този процес. Това ще спомогне също така за привличане на по-голямо внимание, както и за мобилизиране на избирателите.

               (14)

               Член 10, параграф 4 от Договора за Европейския съюз и член 12, параграф 2 от Хартата на основните права на Европейския съюз отреждат ключова роля на европейските политически партии. Статутът и финансирането на европейските политически партии и на европейските политически фондации са уредени на европейско равнище. От съображения за прозрачност, контрол и демократична отчетност на европейските политически партии Комисията предложи съответните правила да бъдат променени преди изборите за Европейски парламент през 2019 г. (4). По-конкретно достъпът до финансиране от общия бюджет на Европейския съюз следва да бъде обвързан с условието за публикуване на програмата и логото на съответната европейска политическа партия от принадлежащите към нея партии. На гражданите следва предварително да се предоставя ясна и релевантна информация, за да могат да разберат въздействието на своя глас на равнището на европейските партии. Партийните прояви, като например конгресите, и предизборните кампании на националните партии са подходящо и ефективно допълнително средство да се оповести тази принадлежност и да ѝ се даде ясна видимост.

               (15)

               Стартирането на кампаниите за изборите за Европейски парламент много по-рано, отколкото в миналото, и оповестяването на принадлежността на европейско равнище на участващите национални партии преди кампанията следва да допринесат за увеличаване на европейското измерение на тези избори.

               (16)

               Като се отчитат особеностите на националния партийно-политически контекст в държавите членки, европейските политически партии се насърчават да съобщават преди началото на кампанията, за предпочитане при обявяването на своите кандидати за председател на Комисията, към коя политическа група в Европейския парламент възнамеряват да се присъединят или коя политическа група възнамеряват да създадат в него през следващия мандат. Това допълнително ще увеличи прозрачността, що се отнася до връзката между националните партии, европейските политически партии и политическите групи в Европейския парламент.

               (17)

               Като насърчават и улесняват предоставянето на информация на избирателите относно принадлежността на националните партии към европейски политически партии в хода на кампаниите за изборите за Европейски парламент, а при възможност и относно използваните в тези избори бюлетини, държавите членки ще увеличат видимостта на европейските политически партии и предлаганите от тях платформи през целия европейски изборен процес.

               (18)

               Член 22, параграф 2 от Договора за функционирането на Европейския съюз предвижда, че гражданите на Съюза имат правото да избират и да бъдат избирани в изборите за Европейски парламент в държавата членка, в която са избрали да живеят, като Директива 93/109/ЕО на Съвета (5) определя условията и реда за упражняване на правото да избират и да бъдат избирани в избори за Европейски парламент от граждани на Съюза, пребиваващи в държава членка, на която не са граждани.

               (19)

               За да се подкрепят участието на гражданите и европейското измерение на изборите за Европейски парламент, се препоръчва да се насърчат идентифицирането и разпространението на най-добрите практики на държавите членки и мерките, прилагани от държавите членки в подготовката и провеждането на тези избори, включително по отношение на правото да гласуват на гражданите на ЕС, пребиваващи в друга държава членка, както и насърчаването на недостатъчно представените групи, в това число лицата с увреждания, да упражнят своите избирателни права.

               (20)

               С оглед на рисковете за изборния процес, произтичащи от кибератаки и дезинформация, които бяха наблюдавани през проведените неотдавна избори и предизборни кампании, следва да се насърчава споделянето на опит между държавите членки по въпроси от тази област.

               (21)

               Държавите членки, както и европейските и националните политически партии носят особена отговорност за подобряване на демократичността и ефикасността на провеждането на изборите за Европейски парламент,

         ПРИЕ НАСТОЯЩАТА ПРЕПОРЪКА:

      Диалог с европейските граждани в рамките на дебати по европейски въпроси преди изборите за Европейски парламент

               1.

               Започвайки от срещата на лидерите на 23 февруари 2018 г. и като отчитат съответните национални политически структури и практики, държавите членки следва да проведат информационни прояви с цел диалог с гражданите в рамките на обществени дебати по теми, свързани с Европейския съюз, и относно бъдещето на Европа. Тези информационни прояви следва да продължат до срещата на лидерите в Сибиу на 9 май 2019 г., малко преди изборите за Европейски парламент.
               През същия период европейските политически партии и националните партии следва да спомогнат за повишаването на осведомеността на гражданите по разискваните въпроси на равнището на Съюза и относно това какви действия възнамеряват да предприемат във връзка с тях през предстоящия законодателен мандат.

      Подкрепа за кандидат за председател на Европейската комисия

               2.

               Достатъчно рано преди изборите за Европейски парламент, в идеалния случай до края на 2018 г., всяка европейска политическа партия следва да обяви кандидата за длъжността председател на Европейската комисия, когото подкрепя. В идеалния случай до началото на 2019 г. всяка политическа партия следва също така да обяви политическата програма на кандидата.
               Европейските политически партии и членуващите в тях национални партии се приканват да изберат своите водещи кандидати по открит, приобщаващ и прозрачен начин.
               В информацията от политически характер, която представят за изборите за Европейски парламент, включително в политическите си програми, излъчвани в медиите, националните политически партии следва също така да информират гражданите за кандидата за длъжността председател на Европейската комисия, когото подкрепят, и за програмата на този кандидат.

      Информиране на избирателите за принадлежността на националните партии към европейските политически партии

               3.

               Като отчитат особеностите на националния партийно-политически контекст в държавите членки, националните политически партии, които участват в изборите за Европейски парламент, следва да оповестяват преди тези избори и преди началото на предизборната кампания дали са свързани с дадена европейска политическа партия и коя е тя, както и кой е водещият кандидат, когото подкрепят.
               Доколкото е възможно, националните политически партии следва да посочват тази информация — включително, когато е уместно, логото на европейската политическа партия — на видно място във всички свои предизборни материали, съобщения и политически програми, излъчвани в медиите.
               Европейските политически партии се насърчават да съобщават преди началото на кампанията, за предпочитане при обявяването на своите кандидати за председател на Комисията, към коя политическа група в Европейския парламент възнамеряват да се присъединят или коя политическа група възнамеряват да създадат в него през следващия мандат.

      Насърчаване и улесняване на предоставянето на информация на избирателите за принадлежността на националните партии към европейските политически партии

               4.

               Държавите членки следва да насърчават и улесняват предоставянето на информация на избирателите относно принадлежността на националните партии към европейските политически партии и относно техните водещи кандидати преди и по време на изборите за Европейски парламент, например като позволяват и насърчават посочването на такава принадлежност в предизборните материали, на уебсайтовете на членуващите в европейски политически партии национални и регионални партии и по възможност в бюлетините, използвани за тези избори.

      Ефикасно провеждане

               5.

               За да се гарантира, че европейските граждани, пребиваващи в друга държава членка, могат да упражнят правото си на глас в тази държава членка, както и за да се насърчат недостатъчно представените групи, в това число лицата с увреждания, да упражнят избирателните си права и като цяло да се подкрепят демократичното провеждане и високата избирателна активност, компетентните национални органи се насърчават да проведат среща през пролетта на 2018 г. с подкрепата на Комисията, за да обменят най-добри практики и практически мерки.
               Компетентните национални органи също така се насърчават да набележат, въз основа на опита на държавите членки, най-добри практики за идентифицирането, ограничаването и управлението на рисковете за изборния процес, произтичащи от кибератаки и дезинформация.

      Адресати на настоящата препоръка са държавите членки и европейските и националните политически партии.
      Съставено в Брюксел на 14 февруари 2018 година.

            За Комисията

            Председател

         Jean-Claude JUNCKER

      (1)  Препоръка 2013/142/ЕС на Комисията от 12 март 2013 година относно подобряване на демократичността и ефикасността на провеждането на изборите за Европейски парламент (ОВ L 79, 21.3.2013 г., стр. 29).

      (2)  Решение на Комисията от 31 януари 2018 г. относно Кодекс за поведение на членовете на Европейската комисия (C(2018) 700 final).

      (3)  Решение на Европейския парламент от 7 февруари 2018 г. относно преразглеждането на Рамковото споразумение за отношенията между Европейския парламент и Европейската комисия (2017/2233(ACI).

      (4)  Предложение за Регламент на Европейския парламент и на Съвета за изменение на Регламент (ЕС, Евратом) № 1141/2014 на Европейския парламент и на Съвета от 22 октомври 2014 г. относно статута и финансирането на европейските политически партии и на европейските политически фондации (COM(2017) 481 от 13 септември 2017 г.).

      (5)  Директива 93/109/ЕО на Съвета от 6 декември 1993 г. определя условията и реда за упражняване на правото да избират и да бъдат избирани в избори за Европейски парламент от граждани на Съюза, пребиваващи в държава членка, на която не са граждани (ОВ L 329, 30.12.1993 г., стр. 34).


title: Препоръка на Съвета от 20 февруари 2018 година относно назначаването на заместник-председателя на Европейската централна банка

text:
               22.2.2018

               BG

               Официален вестник на Европейския съюз

               C 67/1

         ПРЕПОРЪКА НА СЪВЕТА
   от 20 февруари 2018 година
   относно назначаването на заместник-председателя на Европейската централна банка
   (2018/C 67/01)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 283, параграф 2 и член 139, параграф 2 от него,
   като взе предвид Протокол № 4 за устава на Европейската система на централните банки и на Европейската централна банка, и по-специално член 11.2 от него,
   ПРЕПОРЪЧВА НА ЕВРОПЕЙСКИЯ СЪВЕТ:
   Да назначи г-н Luis DE GUINDOS JURADO за заместник-председател на Европейската централна банка с осемгодишен мандат, считано от 1 юни 2018 г.

      Съставено в Брюксел на 20 февруари 2018 година.

            За Съвета

            Председател

         В. ГОРАНОВ


title: Препоръка на Съвета от 22 май 2018 година относно утвърждаването на общите ценности, приобщаващото образование и европейското измерение на преподаването

text:
               7.6.2018

               BG

               Официален вестник на Европейския съюз

               C 195/1

         ПРЕПОРЪКА НА СЪВЕТА
   от 22 май 2018 година
   относно утвърждаването на общите ценности, приобщаващото образование и европейското измерение на преподаването
   (2018/C 195/01)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално членове 165 и 166 от него,
   като взе предвид предложението на Европейската комисия,
   като има предвид, че:

               (1)

               Съюзът се основава на общите ценности и принципи на зачитане на човешкото достойнство, на свободата, демокрацията, равенството, правовата държава, както и зачитане на правата на човека, включително правата на лицата, които принадлежат към малцинства, описани в член 2 от Договора за Европейския съюз. Съгласно член 3 от Договора за Европейския съюз целта на Съюза е да утвърждава и насърчава своите ценности.

               (2)

               Вдъхновен от тези ценности Съюзът успя да обедини държави, общности и хора в един уникален политически проект, който направи възможен най-дългия мирен период в историята на Европа, а това на свой ред благоприятства постигането на социална стабилност и икономически разцвет. Възприемането от държавите членки на ценностите, посочени в Договора, създава общата основа, която определя отличителните особености на европейския начин на живот и европейската идентичност, както и мястото на Съюза на световната сцена.

               (3)

               Съюзът и неговите държави членки са изправени пред различни предизвикателства, включително популизъм, ксенофобия, национализъм, причиняващ разделение, дискриминация, разпространяване на фалшиви новини и погрешна информация, както и радикализация, водеща до насилствен екстремизъм. Тези явления могат да представляват сериозна заплаха за основите на нашите демокрации, да подкопаят доверието в правовата държава и демократичните институции и да накърнят общото чувство на принадлежност в рамките на нашите европейски общества и между тях.

               (4)

               Липсата на осведоменост относно произхода на Съюза, причините за неговото създаване и основните му функции благоприятства невярната информация и пречи на формирането на информирани мнения за неговите действия. Познаването на многообразието на Съюза и неговите държави членки спомага за взаимното уважение, разбирателството и сътрудничеството в рамките на държавите членки и между тях.

               (5)

               Образованието във всичките му форми и на всички равнища от ранна възраст играе главна роля за утвърждаване на общите ценности. То способства за постигането на социално приобщаване, като предоставя на всяко дете добри шансове и равни възможности за успех. То осигурява на децата възможности да станат активни граждани с критичен поглед и подобрява разбирането на европейската идентичност.

               (6)

               На срещата по програмата на лидерите през ноември 2017 г. в Гьотеборг европейските лидери обсъдиха значението на образованието и културата за бъдещето на Европа. Като принос към този дебат Комисията изложи виждането си за европейско пространство за образование и предложи няколко инициативи в своето съобщение „Укрепване на европейската идентичност чрез образование и култура“ (1), в което се посочва, че „укрепването на европейската идентичност продължава да бъде от съществено значение, а образованието и културата представляват най-добрите вектори за това“.

               (7)

               След срещата на лидерите в Гьотеборг Европейският съвет подчерта в заключенията си от 14 декември 2017 т., че образованието и културата имат решаващо значение за изграждането на приобщаващи и сплотени общества и за поддържането на нашата конкурентоспособност (2).

               (8)

               Една от целите на рамката за европейско сътрудничество в областта на образованието и обучението „Образование и обучение 2020“ (3) — насърчаване на равнопоставеността, социалното сближаване и активното гражданско участие — е определена въз основа на необходимостта образованието да насърчава междукултурните компетентности, демократичните ценности и зачитането на основните права, да предотвратява и да се бори срещу всички форми на дискриминация и расизъм и да подготвя децата, младите хора и възрастните за положително взаимодействие с връстниците им от различен произход.

               (9)

               Парижката декларация, приета на 17 март 2015 г. от министрите на образованието на европейските държави, заяви ангажимента на държавите членки да утвърждават общите ценности и да подобряват критичното мислене и медийната грамотност, приобщаващото образование и междукултурния диалог. Отговорите, дадени в проведеното общоевропейско допитване (4), ясно сочат, че приобщаващото образование следва да се насърчава. Едва 16 % от респондентите смятат, че понастоящем образованието постига тази цел. 95 % са на мнение, че образованието следва да помага на младите хора да разберат значимостта на общите ценности и че Съюзът следва да помогне на държавите членки да изпълнят тази задача (98 %).

               (10)

               Проучването на „Евридика“ за 2017 г. относно гражданското образование в училищата в Европа показва, че понастоящем гражданското образование е в центъра на вниманието на няколко европейски държави. Близо половината от държавите обаче все още нямат политика за включване на гражданското образование в първоначалното обучение на преподавателите. Поради тази причина преподавателите следва чрез конкретни мерки да бъдат подпомагани и подготвяни да създадат една отворена учебна култура и среда и да работят с разнообразни групи учащи, за да преподават граждански компетентности, да предават споделеното наследство на Европа, да утвърждават общите ценности и да бъдат пример за подражание за учащите.

               (11)

               Радикализацията, водеща до насилствен екстремизъм, продължава да бъде сериозен проблем в някои държави членки. Утвърждаването на общите ценности като средство за социално сближаване и за интеграция, включително чрез образователните политики, е неразделна част от решението. За да се подпомогнат усилията на държавите членки, през юли 2017 г. Европейската комисия създаде група на високо равнище по въпросите на радикализацията (5), която да определя мерки за подкрепа, включително в областта на образованието.

               (12)

               Последните резултати от проучването на PISA и Обзора на образованието и обучението за 2017 г. подчертават връзката между неравенствата в образованието и социално-икономическата среда на учениците. Данните на PISA показват, че за учениците от по-бедни домакинства е три пъти по-вероятно да се справят по-зле отколкото техните по-заможни съученици и че за учениците от мигрантски семейства е над два пъти по-вероятно да имат слаби резултати в сравнение с останалите ученици. За предотвратяване на маргинализацията на младите хора е жизненоважно да имаме приобщаващи и справедливи образователни системи, които спомагат за развитието на сплотени общества, полагат основите за активно гражданско участие и подобряват пригодността за заетост.

               (13)

               Резултатите от международното проучване относно гражданското образование, проведено през 2016 г. от Международното сдружение за оценяване на образователните постижения, сочат, че националната и европейската идентичност могат успешно да съществуват паралелно, без да са в противоречие. Проучването показва също, че учениците с повече познания по въпросите на гражданското образование са и тези, които демонстрират по-толерантно поведение.

               (14)

               Проучванията на „Евробарометър“ показват необикновено ниско равнище на познания за Съюза. Според проучване на общественото мнение от 2014 г. 44 % от хората считат, че познанията им за начина, по който Съюзът функционира, са ограничени, а проучване от 2011 г. показва, че относително мнозинство от анкетираните считат, че не са добре информирани за Европейския съюз. Същото проучване разкрива и че една трета от хората не знаят колко точно държави членки има в Съюза. Проучването на „Евробарометър“ от 2017 г. сочи, че 89 % от младите европейци са съгласни, че националните правителства трябва да укрепят училищното образование по отношение на правата и отговорностите им като граждани на Съюза. И накрая, последното проучване на „Евробарометър“ показва, че 35 % от респондентите считат съпоставимите образователни стандарти за най-полезни за бъдещето на Европа.

               (15)

               На този фон най-важно е държавите членки да положат повече усилия за изпълнение на всички цели на Парижката декларация от 2015 г. Особено важно е да продължат да се утвърждават общите ценности като средство за сближаване и приобщаване, да се благоприятства създаването на учебна среда, насърчаваща участието, на всички образователни равнища, да се подобри подготовката на учителите по въпросите на гражданското участие и многообразието и да се подобряват медийната грамотност и уменията за критично мислене на всички учащи.

               (16)

               Осигуряването на ефективен равен достъп до висококачествено приобщаващо образование за всички учащи, включително за произхождащите от семейства на мигранти, за тези в неравностойно социално-икономическо положение, със специални потребности и с увреждания — в съответствие с Конвенцията за правата на хората с увреждания — е крайно необходимо за постигането на по-сплотени общества. В тези свои усилия държавите членки могат да се възползват от съществуващите инструменти на Съюза, по-конкретно „Еразъм+“, Европейските структурни и инвестиционни фондове, „Творческа Европа“, „Европа за гражданите“, програмата „Права, равенство и гражданство“, Европейския корпус за солидарност и „Хоризонт 2020“, както и от насоките и експертния опит на Европейската агенция за адаптирано и приобщаващо образование.

               (17)

               Програмата „Еразъм+“ показва, че мобилността и трансграничните контакти са ефективен начин да изживеем европейската си идентичност. Много важно е всички категории учащи в цяла Европа да се възползват еднакво от възможностите, предлагани от тази програма, по-специално чрез училищен обмен между държавите членки. Виртуалната мобилност, по-специално чрез мрежата e-Twinning, е отлично средство, даващо възможност за преки контакти между учениците, и следва да се използва по-широко през следващите години, също така в съчетание с физическата мобилност.

               (18)

               Въвеждането на европейско измерение на преподаването следва да има за цел да помага на учащите да почувстват европейската идентичност в цялото нейно многообразие и да укрепва положителното и приобщаващо чувство на европейска принадлежност, допълващо техните местни, регионални и национални идентичности и традиции. Това е важно и за насърчаването на по-доброто разбиране на Съюза, както и разбирането на неговите държави членки.

               (19)

               Настоящата препоръка е в пълно съответствие с принципите на субсидиарност и на пропорционалност. Съдържанието на тази препоръка не засяга съществуващите национални инициативи в тези области, по-специално националното гражданско образование,

         ПРИЕ НАСТОЯЩАТА ПРЕПОРЪКА

      Държавите членки следва:

      Утвърждаване на общите ценности

               1.

               Да увеличат споделянето на общите ценности, описани в член 2 от Договора за Европейския съюз, от ранна възраст и във всички форми и на всички равнища на образованието и обучението в перспективата на ученето през целия живот, с цел укрепване на социалното сближаване и на положително и приобщаващо чувство на принадлежност на местно, регионално и национално равнище и на равнище ЕС.

               2.

               Да продължат да изпълняват ангажиментите от Парижката декларация, по-специално чрез:

                           а)

                           насърчаване на гражданското образование и образованието по етика, както и атмосфера на откритост в класната стая, благоприятстваща толерантните и демократични отношения и социалните, гражданските и междукултурните компетентности;

                           б)

                           подобряване на критичното мислене и медийната грамотност, по-специално при използването на интернет и социалните медии, за да се повиши осведомеността относно рисковете, свързани с надеждността на източниците на информация, и да се подпомогне формирането на разумна преценка;

                           в)

                           използване на наличните или изграждане на нови структури, ако е необходимо, които да спомагат за активното участие на учителите, родителите, учащите и по-широката общественост в училищата; и

                           г)

                           подкрепа за възможностите за демократично участие на младите хора и за активна и отговорна обществена ангажираност с критичен поглед.

               3.

               Да използват ефективно съществуващите инструменти за насърчаване на гражданското образование, като например Рамката на Съвета на Европа за компетентности за демократична култура.

      Осигуряване на приобщаващо образование

               4.

               Да насърчават приобщаващото образование за всички учащи, по-специално чрез:

                           а)

                           включване на всички учащи в качествено образование от ранна възраст и през целия живот;

                           б)

                           осигуряване на необходимата подкрепа за всички учащи в зависимост от техните конкретни нужди, включително за намиращите се в неравностойно социално-икономическо положение, от мигрантски семейства, такива със специални потребности и за най-талантливите учащи;

                           в)

                           улесняване на прехода между различните образователни модели и равнища и осигуряване на подходящо образователно и професионално ориентиране.

               5.

               Да използват ефективно Европейската агенция за адаптирано и приобщаващо образование, на доброволен принцип, за въвеждане и наблюдение на успешни приобщаващи подходи в своите образователни системи.

      Насърчаване на европейско измерение на преподаването

               6.

               Да насърчават европейско измерение на преподаването чрез стимулиране на:

                           а)

                           разбирането на европейския контекст и общото наследство и ценности и осъзнаването на социалното, културното и историческото единство и многообразие на Съюза и на държавите — членки на Съюза;

                           б)

                           разбирането на произхода, ценностите и функционирането на Съюза;

                           в)

                           участието на учащи и преподаватели в мрежата e-Twinning, в трансграничната мобилност и в транснационални проекти, особено за училищата;

                           г)

                           местните проекти за повишаване на осведомеността и подобряване на разбирането на Европейския съюз в учебна среда, по-специално чрез пряко взаимодействие с младите хора, като например ежегодно отбелязване на доброволен принцип на Деня на Европейския съюз в учебна среда.

      Осигуряване на подкрепа за работещите в сферата на образованието и за преподаването

               7.

               Да създадат условия за работещите в сферата на образованието да утвърждават общите ценности и да осъществяват приобщаващо образование чрез:

                           а)

                           мерки, предоставящи възможност на работещите в сферата на образованието да предават общите ценности и да насърчават активното гражданско участие, като същевременно възпитават чувство на принадлежност и се отзовават на различните нужди на учащите; и

                           б)

                           насърчаване на първоначалното и продължаващото образование, обмена и дейностите за взаимно обучение и партньорски консултации, както и насоките и наставничеството за работещите в сферата на образованието.

      Мерки за изпълнение

               8.

               Да преразгледат и при необходимост да подобрят съществуващите политики и практики в сферата на образованието, обучението и неформалното учене, за да изпълнят настоящите препоръки.

               9.

               Да идентифицират потребностите и да повишат обществената ангажираност, като използват налични данни или събират нови данни, ако е необходимо, с цел да се усъвършенства основаното на факти разработване на политики и във връзка със социалното и гражданското измерение на образованието и обучението.

               10.

               Да продължат да си сътрудничат в стратегическите рамки на ЕС за сътрудничество в областта на образованието и обучението, младежта, спорта и културата чрез взаимно обучение, партньорски консултации и обмен на добри практики с цел утвърждаване на общите ценности.

               11.

               Да използват ефективно инструментите на ЕС за финансиране, по-конкретно „Еразъм+“, Европейските структурни и инвестиционни фондове, „Творческа Европа“, „Европа за гражданите“, програмата „Права, равенство и гражданство“ и „Хоризонт 2020“, с цел изпълнение на настоящите препоръки.

         ПРИВЕТСТВА НАМЕРЕНИЕТО НА КОМИСИЯТА:

               12.

               Да подпомага държавите членки при изпълнението на разпоредбите на настоящата препоръка чрез наличните средства и инструменти за финансиране, като програмата „Еразъм+“, по-специално чрез мобилност с учебна цел на всички равнища на образование, с акцент върху училищата, транснационалните проекти, мрежата e-Twinning и дейностите по инициативата „Жан Моне“.

               13.

               Да подкрепя реформирането на националните и регионалните политики и усъвършенстването на практиките посредством рамката за европейско сътрудничество в областта на образованието и обучението „Образование и обучение 2020“ и всяка следваща рамка.

               14.

               При необходимост да разработи и редовно да преразглежда практически референтни инструменти и документи с насоки за лицата, определящи политиките, и за практикуващите лица, както и да подкрепя научните изследвания и участието на заинтересованите страни с цел посрещане на потребностите от знания.

               15.

               Да анализира и оценява действията, предприети в отговор на настоящата препоръка, по-специално чрез рамката „Образование и обучение 2020“, включително Обзора на образованието и обучението.

      Съставено в Брюксел на 22 май 2018 година.

            За Съвета

            Председател

         К. ВЪЛЧЕВ

      (1)  COM(2017) 673 final.

      (2)  EUCO 19/1/17 REV 1.

      (3)  Съвместен доклад на Съвета и на Комисията от 2015 г. относно изпълнението на стратегическата рамка за европейско сътрудничество в областта на образованието и обучението („Образование и обучение 2020“) — Нови приоритети за европейското сътрудничество в областта на образованието и обучението (ОВ C 417, 15.12.2015 г., стр. 25).

      (4)  SWD(2018) 13 final.

      (5)  Решение на Комисията от 27 юли 2017 г. за създаване на експертната група на високо равнище на Комисията по въпросите на радикализацията, (OВ C 252, 3.8.2017 г., стр. 3).


title: Препоръка на Съвета от 22 юни 2018 година с цел коригиране на наблюдаваното значително отклонение от плана за корекции за постигане на средносрочната бюджетна цел в Унгария

text:
               27.6.2018

               BG

               Официален вестник на Европейския съюз

               C 223/1

         ПРЕПОРЪКА НА СЪВЕТА
   от 22 юни 2018 година
   с цел коригиране на наблюдаваното значително отклонение от плана за корекции за постигане на средносрочната бюджетна цел в Унгария
   (2018/C 223/01)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
   като взе предвид препоръката на Комисията,
   като има предвид, че:

               (1)

               В съответствие с член 121 от Договора държавите членки трябва да насърчават стабилни публични финанси в средносрочен план чрез координиране на икономическите политики и многостранно наблюдение, за да се избегне възникването на прекомерен държавен дефицит.

               (2)

               Пактът за стабилност и растеж (ПСР) се основава на целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост.

               (3)

               На 12 юли 2016 г. Съветът препоръча на Унгария да постигне фискална корекция от 0,6 % от БВП през 2017 г., освен ако средносрочната бюджетна цел е спазена с корекция в по-нисък размер (2).

               (4)

               Въз основа на прогнозата на Комисията от пролетта на 2018 г. и валидираните от Евростат данни за резултатите за 2017 г., нарастването на държавните разходи, след приспадане на дискреционните мерки по отношение на приходите и еднократните мерки, бе доста над приложимия целеви показател за разходите през 2017 г., което показва значително отклонение от изискваната структурна корекция (а именно отклонение от 2,4 % от БВП). През 2017 г. — от позиция на - 1,8 % от потенциалния БВП през 2016 г., структурното салдо се влоши до - 3,1 % от БВП, което също показва значително отклонение (а именно отклонение от 1,4 % от БВП). Цялостната оценка показа, че целевият показател за разходите е засегнат отрицателно от три елемента, а именно прекалено нисък средносрочен потенциален темп на растеж на БВП и дефлатор на БВП, обуславящ целевия показател за разходите, както и траен ефект върху приходите. След корекцияна тези фактори, целевият показател за разходите изглежда отразява адекватно фискалната корекция и сочи значително отклонение. Това заключение се потвърждава от оценката на структурното салдо, което след корекция с оглед на въздействието на спадащите лихвени разходи, инвестиционната нестабилност и извънредните постъпления все още сочи значително отклонение. Поради това цялостната оценка води до заключението, че наблюдаваното отклонение от средносрочната бюджетна цел през 2017 г. е значително.

               (5)

               На 23 май 2018 г., след цялостна оценка, Комисията счете, че в Унгария съществува наблюдавано значително отклонение от плана за корекции за средносрочната бюджетна цел, и отправи предупреждение към Унгария в съответствие с член 121, параграф 4 от Договора и член 10, параграф 2, първа алинея от Регламент (ЕО) № 1466/97.

               (6)

               В съответствие с член 10, параграф 2, втора алинея от Регламент (ЕО) № 1466/97 в рамките на един месец от датата на приемане на предупреждението Съветът трябва да отправи препоръка към съответната държава членка да предприеме необходимите мерки на политиката. Съгласно Регламент (ЕО) № 1466/97 в препоръката се определя срок от не повече от пет месеца за справяне с отклонението в държавата членка. На тази основа крайният срок 15 октомври 2018 г., в който Унгария да се справи с отклонението, изглежда подходящ. В рамките на този срок Унгария следва да докладва относно действията, предприети в отговор на настоящата препоръка.

               (7)

               Структурното салдо на Унгария през 2017 г. се оценява на 1,6 % от БВП, което е далеч от средносрочната бюджетна цел от структурен дефицит в размер на - 1,5 % от БВП. Въз основа на разликата между фактическия и потенциалния БВП в прогнозата на Комисията от пролетта на 2018 г., Унгария се намира в добра икономическа ситуация през 2018 г. Съотношението на консолидирания държавен дълг към БВП на Унгария е над прага от 60 % от БВП. Изискваната минимална структурна корекция, предвидена в Регламент (ЕО) № 1466/97 и общоприетата корекционна матрица по Пакта за стабилност и растеж, в която са отчетени преобладаващите икономически условия и опасенията във връзка с устойчивостта, възлиза най-малко на 1 % от БВП за 2018 г. Според прогнозата на Комисията от пролетта на 2018 г. се очаква допълнително влошаване на структурното салдо с 0,5 % от БВП през 2018 г. Поради това минималното структурно подобрение от 1 % от БВП през 2018 г. означава необходимост да се предприемат мерки с общ резултат от 1,5 % от БВП в сравнение с настоящия основен сценарий от прогнозата на Комисията от пролетта на 2018 г. Предвид големия размер на изискваната структурна консолидация, произтичаща от изискването за минималната корекция, е целесъобразно да не се налагат никакви допълнителни корекции в допълнение към минималното изискване от 1 % от БВП.

               (8)

               Изискваното подобрение на структурното салдо с 1 % от БВП през 2018 г. съответства на номинален темп на растеж на нетните първични държавни разходи, ненадвишаващ 2,8 % през 2018 г.

               (9)

               Целесъобразно е настоящата препоръка да се оповести публично.

               (10)

               С оглед на постигането на бюджетните цели, е от решаващо значение Унгария да приеме и строго да прилага необходимите мерки, както и да следи отблизо развитието на текущите разходи,

         ПРЕПОРЪЧВА НА УНГАРИЯ:

               1)

               Да предприеме необходимите мерки, за да гарантира, че номиналният темп на растеж на нетните първични държавни разходи не надвишава 2,8 % през 2018 г., което съответства на годишна корекция на структурното салдо от 1 % от БВП, като по този начин държавата членка застава на подходящ път на корекции за постигане на средносрочната бюджетна цел.

               2)

               Да използва всички извънредни приходи за намаляване на дефицита; мерките за бюджетна консолидация следва да гарантират трайно подобрение на структурното салдо по консолидирания държавен бюджет, като същевременно подкрепят растежа.

               3)

               Да докладва на Съвета до 15 октомври 2018 г. за предприетите действия в отговор на настоящата препоръка; докладът следва да представи достатъчно конкретизирани и обявени по правдоподобен начин мерки, включително бюджетното въздействие на всяка от тях, както и актуализираните и подробни бюджетни прогнози за 2018 г.

      Адресат на настоящата препоръка е Унгария.
      Съставено в Люксембург на 22 юни 2018 година.

            За Съвета

            Председател

         В. ГОРАНОВ

      (1)  ОВ L 209, 2.8.1997 г., стр. 1.

      (2)  Препоръка на Съвета от 12 юли 2017 г. относно националната програма за реформи на Унгария за 2017 г. и съдържаща становище на Съвета относно програмата за конвергенция на Унгария за 2016 г. (ОВ C 299, 18.8.2016 г., стр. 49).


title: Препоръка на Съвета от 22 юни 2018 година с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния

text:
               27.6.2018

               BG

               Официален вестник на Европейския съюз

               C 223/3

         ПРЕПОРЪКА НА СЪВЕТА
   от 22 юни 2018 година
   с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния
   (2018/C 223/02)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
   като взе предвид препоръката на Европейската комисия,
   като има предвид, че:

               (1)

               В съответствие с член 121 от Договора държавите членки трябва да насърчават стабилни публични финанси в средносрочен план чрез координиране на икономическите политики и многостранно наблюдение, за да се избегне възникването на прекомерен държавен дефицит.

               (2)

               Пактът за стабилност и растеж (ПСР) се основава на целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост.

               (3)

               На 16 юни 2017 г. Съветът препоръча (2) на Румъния да предприеме необходимите мерки, за да гарантира, че номиналният темп на растеж на нетните първични държавни разходи (3) не надвишава 3,3 % през 2017 г., което съответства на годишна структурна корекция от 0,5 % от БВП, като по този начин страната застава на подходящ път на корекции за постигане на средносрочната бюджетна цел. На 5 декември 2017 г. Съветът стигна до заключението, че Румъния не е предприела ефективни действия в отговор на препоръката на Съвета на 16 юни 2017 г. Въз основа на това на 5 декември 2017 г. Съветът издаде преразгледана препоръка (4) за това Румъния да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2018 г., което съответства на годишна корекция на структурното салдо в размер на 0,8 % от БВП.

               (4)

               Въз основа на прогнозата на Комисията от пролетта на 2018 г. и данните за резултатите от 2017 г., потвърдени от Евростат, през 2017 г. ръстът на нетните първични държавни разходи бе доста над целевия показател за разходите, което показва значително отклонение с голяма разлика (а именно отклонение от 3,3 % от БВП). Структурното салдо се влоши до – 3,3 % от БВП в сравнение с – 2,1 % от БВП през 2016 г., което също показва значително отклонение от препоръчаната структурна корекция с голяма разлика (а именно отклонение от 1,7 % от БВП). Размерът на отклонението, посочено от структурното салдо, е неблагоприятно повлиян от по-висока прогноза за потенциалния ръст на БВП в сравнение със средносрочната средна стойност, залегнала в целевия показател за разходите, както и от спад на публичните инвестиции, които са изгладени в целевия показател за разходите. Независимо от тази разлика, и двата показателя потвърждават наличието на значително отклонение от изискванията на предпазните мерки на Пакта за стабилност и растеж през 2017 г.

               (5)

               На 23 май 2018 г. след цялостна оценка Комисията счете, че в Румъния съществува наблюдавано значително отклонение от от плана за корекции за средносрочната бюджетна цел, и отправи предупреждение към Румъния в съответствие с член 121, параграф 4 от Договора и член 10, параграф 2, първа алинея от Регламент (ЕО) № 1466/97.

               (6)

               В съответствие с член 10, параграф 2, втора алинея от Регламент (ЕО) № 1466/97 в рамките на един месец от датата на приемане на предупреждението Съветът трябва да отправи препоръка към съответната държава членка да предприеме необходимите мерки на политиката. Съгласно Регламент (ЕО) № 1466/97 в препоръката се определя срок от не повече от пет месеца за справяне с отклонението в държавата членка. На тази основа крайният срок 15 октомври 2018 г., в който Румъния да се справи с отклонението, изглежда подходящ. В рамките на този срок Румъния следва да докладва относно действията, предприети в отговор на настоящата препоръка.

               (7)

               Според прогнозите за разликата между фактическия и потенциалния БВП в прогнозата на Комисията от пролетта на 2017 г. Румъния ще остане в нормална икономическа ситуация през 2018 и 2019 г. Съотношението на консолидирания държавен дълг към БВП на Румъния е под прага от 60 % от БВП. Поради това изискваното минимално структурно подобрение, предвидено в Регламент (ЕО) № 1466/97 и общоприетата корекционна матрица по ПСР, в което са отчетени преобладаващите икономически условия и евентуални опасения във връзка с устойчивостта, възлиза на 0,5 % от БВП за 2018 и 2019 г.

               (8)

               Структурният дефицит на Румъния нарасна с 2,1 % от БВП през 2016 г. и с 1,2 % от БВП през 2017 г. до 3,3 % от БВП през 2017 г. Допълнителните и упорити усилия, необходими за коригиране на натрупаните отклонения и за връщане на Румъния към подходящ път на корекции след отклоненията през 2016 г. и 2017 г., следва да допълват минималната изисквана корекция. Допълнителната корекция от 0,3 % от БВП изглежда целесъобразна предвид мащаба на наблюдаваното значително отклонение от препоръчания план за корекция към средносрочната бюджетна цел и тя ще ускори корекцията в посока към постигането на средносрочната бюджетна цел.

               (9)

               Изискваното подобрение на структурното салдо с 0,8 % от БВП през 2018 г. и 2019 г. е в съответствие с номиналния темп на растеж на нетните първични държавни разходи, ненадвишаващи 3,3 % през 2018 г. и 5,1 % през 2019 г.

               (10)

               Според прогнозата на Комисията от пролетта на 2018 г. се очаква допълнително влошаване на структурното салдо с 0,4 % от БВП през 2018 г. и с още 0,4 % от БВП през 2019 г. Поради това структурно подобрение от 0,8 % от БВП през 2018 г. и 2019 г. съответства на необходимостта да се приемат мерки с общ структурен резултат от 1,2 % от БВП през 2018 г. и допълнителни мерки със структурен резултат от 1,2 % през 2019 г. в сравнение с настоящия основен сценарий съгласно прогнозата на Комисията от пролетта на 2018 г.

               (11)

               Съгласно прогнозата на Комисията от пролетта на 2018 г. бюджетният дефицит ще възлиза на 3,4 % от БВП през 2018 г. и 3,8 % от БВП през 2019 г., което е над референтната стойност от 3 % от БВП по Договора. Изискваната корекция на структурното салдо също изглежда подходяща, за да се гарантира, че Румъния спазва референтната стойност от 3 % от БВП съгласно Договора през 2018 г. и 2019 г. заедно с марж.

               (12)

               Непредприемането на действия, свързани с предишните препоръки за коригиране на наблюдаваното значително отклонение, и рискът от превишаване на референтната стойност от 3 % от БВП съгласно Договора налагат спешни действия за връщането на фискалната политика на Румъния към предпазлив подход.

               (13)

               Целесъобразно е настоящата препоръка да се оповести публично.

               (14)

               С оглед на постигането на препоръчаните бюджетни цели, е от решаващо значение Румъния да приеме и строго да прилага необходимите мерки, както и да следи отблизо промените в текущите разходи,

         ПРЕПОРЪЧВА НА РУМЪНИЯ:

               1)

               Да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2018 г. и 5,1 % през 2019 г., което съответства на годишна корекция на структурното салдо от 0,8 % от БВП за всяка година, като по този начин държавата членка застава на подходящ път на корекции за постигане на средносрочната бюджетна цел.

               2)

               Да използва всички извънредни приходи за намаляване на дефицита; мерките за бюджетна консолидация следва да гарантират трайно подобрение на структурното салдо по консолидирания държавен бюджет, като същевременно подкрепят растежа.

               3)

               Да докладва на Съвета до 15 октомври 2018 г. за предприетите действия в отговор на горепосочената препоръка; докладът следва да съдържа достатъчно конкретни и надеждно представени мерки, включително бюджетното отражение на всяка от тях, както и актуализирани и подробни бюджетни прогнози за периода 2018—2019 г.

      Адресат на настоящата препоръка е Румъния.
      Съставено в Люксембург на 22 юни 2018 година.

            За Съвета

            Председател

         В. ГОРАНОВ

      (1)  ОВ L 209, 2.8.1997 г., стр. 1.

      (2)  Препоръка на Съвета от 16 юни 2017 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 216, 6.7.2017 г., стр. 1).

      (3)  Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

      (4)  Препоръка на Съвета от 5 декември 2017 г. с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния (ОВ C 439, 20.12.2017 г., стр. 1).


title: Препоръка на Европейската централна банка от 6 юли 2018 година до Съвета на Европейския съюз относно външните одитори на Banka Slovenije (ЕЦБ/2018/18)

text:
               24.7.2018

               BG

               Официален вестник на Европейския съюз

               C 260/1

      ПРЕПОРЪКА НА ЕВРОПЕЙСКАТА ЦЕНТРАЛНА БАНКА
      от 6 юли 2018 година
      до Съвета на Европейския съюз относно външните одитори на Banka Slovenije
      (ЕЦБ/2018/18)
      (2018/C 260/01)
      УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз,
      като взе предвид Устава на Европейската система на централните банки и на Европейската централна банка, и по-специално член 27.1 от него,
      като има предвид, че:

                  (1)

                  Отчетите на Европейската централна банка (ЕЦБ) и на националните централни банки на държавите членки, чиято парична единица е еврото, се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

                  (2)

                  Мандатът на сегашните външни одитори на Banka Slovenije — Ernst & Young revizija, poslovno svetovanje, d.o.o., изтече след одита за финансовата 2017 година. Поради това е необходимо да се назначат външни одитори за периода, започващ от финансовата 2018 година.

                  (3)

                  Banka Slovenije избра Ernst & Young revizija, poslovno svetovanje, d.o.o. за свои външни одитори за финансовите години от 2018 до 2020,

            ПРИЕ НАСТОЯЩАТА ПРЕПОРЪКА:
      Препоръчва се назначаването на Ernst & Young revizija, poslovno svetovanje, d.o.o. за външни одитори на Banka Slovenije за финансовите години от 2018 до 2020.

         Съставено във Франкфурт на Майн на 6 юли 2018 година.

               Председател на ЕЦБ

            Mario DRAGHI